
    545400 SIGHIŞOARA
Str. Muzeului nr.7, Tel./Fax 0265 - 771278
H O T Ă R Â R E A  NR. 19
                                                             din 30 ianuarie 2020
privind includerea în inventar și totodată completarea listei de inventariere cuprinzând imobilele date în administrarea Spitalului Municipal Sighișoara prin Hotărârea Consiliului Local Sighișoara nr. 141/2009 precum și stabilirea măsurilor necesare pentru închirierea unor spații sau suprafețe de teren din imobilele, proprietate publică a Municipiului Sighișoara, aflate în administrarea Spitalului Municipal Sighișoara

Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 910/14.01.2020 şi la Consiliul Local Sighișoara cu nr. 2.127/23.01.2020, de referatul de aprobare, înregistrat cu nr. 912/14.01.2020, al Primarului municipiului, în calitate de iniţiator, calitate conferită de prevederile art. 136 alin. (1), coroborate cu cele ale art. 211 din Ordonanţa de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere Hotărârea Consiliului Local Sighișoara nr. 141 din 30 iulie 2009 privind transmiterea în administrarea Spitalului Municipal Sighișoara a imobilelor în care își desfășoară activitatea, prin care a fost aprobată transmiterea în administrarea Spitalului Municipal Sighișoara a imobilelor (construcții și terenuri aferente), în care acesta își desfășoară activitatea, conform anexei nr. 1, care face parte integranta din hotărâre; 

Având în vedere faptul că, deși prin hotărârea antemenționată a fost aprobată și transmiterea în administrarea Spitalului Municipal Sighișoara a terenurilor aferente imobilelor – construcții, acestea nu se regăsesc înscrise pe listele de inventar;

Având în vedere adresa cu nr. 4.098/01.10.2019, înregistrată la Municipiul Sighișoara cu nr. 27.608/02.10.2019, prin care ni se aduce la cunoștință faptul că Spitalul Municipal Sighișoara dorește amplasarea unui magazin/chioșc mixt în incinta spitalului, pentru îndeplinirea unei cerințe în vederea reacreditării din anul 2020, precum și pentru creșterea nivelului de confort al pacienților, iar în acest sens, se intenționează organizarea unei licitații pentru amenajarea unui magazin/chioșc mixt;

Având în vedere prevederile Ordonanței de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere prevederile art. 861 și ale art. 867 - 870 din Legea nr. 287/2009 privind Codul civil, republicată, cu modificările şi completările ulterioare;

Având în vedere prevederile Ordonanței Guvernului nr. 70/2002 privind administrarea unităţilor sanitare publice de interes judeţean şi local, cu modificările și completările ulterioare;

Având în vedere prevederile Legii nr. 95/2006 privind reforma în domeniul sănătăţii, republicată, cu modificările și completările ulterioare;
Având în vedere Raportul de specialitate al Direcției Administrarea Patrimoniului, înregistrat cu nr. 911/14.01.2020, prin care se propune includerea în inventar și totodată completarea listei de inventariere cuprinzând imobilele date în administrarea Spitalului Municipal Sighișoara prin Hotărârea Consiliului Local Sighișoara nr. 141/2009 precum și stabilirea măsurilor necesare pentru închirierea unor spații sau suprafețe de teren din imobilele, proprietate publică a Municipiului Sighișoara, aflate în administrarea Spitalului Municipal Sighișoara;

Având în vedere avizele favorabile ale tuturor comisiilor pe domenii de specialitate;
În temeiul art. 129 alin. (2) lit. „c”, alin. (6) lit. „a” și alin. (14), art. 139 alin. (1) și alin. (3) lit. „g” și a art. 196 alin. (1) lit. „a” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

     H O T Ă R Ă Ş T E:
Art. 1. Se aprobă includerea în inventar și totodată completarea listelor de inventariere cuprinzând imobilele date în administrarea Spitalului Municipal Sighișoara prin Hotărârea Consiliului Local Sighișoara nr. 141 din 30 iulie 2009, cu terenurile aferente imobilelor – construcții cuprinse în anexa nr. 1 la hotărâre, conform anexei A la prezenta hotărâre.

Art. 2. (1) Se aprobă închirierea unei suprafețe de 20 mp din terenul situat în Sighișoara, str. Zaharia Boiu, nr. 29, jud. Mureș, înscris în C.F. nr. 57126 Sighișoara, localizată conform planului de situație întocmit și avizat de Compartimentul Urbanism, Disciplina în Construcții, Patrimoniu Unesco din cadrul Municipiului Sighișoara – anexa B la prezenta hotărâre, în vederea amplasării unui container pentru desfășurarea activității de comerț mixt.

(2) Competența organizării licitației în vederea închirierii suprafeței de teren prevăzută anterior, precum și a încheierii actului juridic, revine Spitalului Municipal Sighișoara, în calitate de administrator al imobilului, cu respectarea dispozițiilor legale.

(3) Perioada de închiriere, precum și posibilitățile de prelungire, vor fi stabilite de către Spitalul Municipal Sighișoara în funcție de reglementările legale în vigoare și în raport de nevoile concrete ale spitalului.

(4) Prețul minim de pornire la licitație va fi stabilit de către Spitalul Municipal Sighișoara în funcție de prevederile Hotărârii Consiliului Local Sighișoara nr. 203/28.11.2019 privind stabilirea impozitelor și taxelor locale pentru anul 2020, anexa 8, art. 1 lit. b), cu respectarea pe viitor a Hotărârilor Consiliului Local Sighișoara care au ca obiect stabilirea anuală a impozitelor și taxelor locale pentru anii în care are loc închirierea.

(5) Spitalul Municipal Sighișoara poate închiria spații sau suprafețe de teren din imobilele preluate în administrare pentru activități medicale sau alte activități. 

(6) Schimbarea destinației imobilelor preluate în administrare de către Spitalul Municipal Sighișoara se poate face doar cu aprobarea Municipiului Sighișoara.

Art. 3. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Direcţia Administrarea Patrimoniului, Biroul Buget, Contabilitate, Salarizare – Direcția Economică, Biroul Impozite și Taxe – Direcția Economică, Biroul Juridic și Biroul Public Cadastru și Agricultură din cadrul Municipiului Sighişoara, precum și Spitalul Municipal Sighișoara.
Art. 4. Prin grija d-nei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.sighisoara.org.ro.

PREŞEDINTE DE ŞEDINŢĂ,

  

      Șoneriu Mihai - Marcel   
                                          Contrasemnează pentru legalitate
                                 SECRETARUL GENERAL al municipiului,

                        Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;
  1 ex. Viceprimar;

  1 ex. Secretar General;

  3 ex. Direcția Administrarea Patrimoniului;

  1 ex. Biroul Juridic;

  1 ex. Biroul Buget, Contabilitate, Salarizare – Direcția Economică;

  1 ex. Biroul Impozite și Taxe – Direcția Economică;

  2 ex. Biroul Public Cadastru și Agricultură;
  2 ex. Spitalul Municipal Sighișoara.
16 ex.

B.A. 

